สรุปภาวะตลาดต่างประเทศ ประจำวันที่ 19 ส.ค. 2562
สรุปภาวะตลาดต่างประเทศ ประจำวันที่ 19 ส.ค. 2562
สรุปภาวะตลาดต่างประเทศ ประจำวันที่ 19 ส.ค. 2562
20 ส.ค. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (19 ส.ค.) โดยได้แรงหนุนจากข่าวจีนและเยอรมนีออกมาตรการกระตุ้นเศรษฐกิจ รวมทั้งอัตราผลตอบแทนพันธบัตรรัฐบาลสหรัฐดีดตัวขึ้นเมื่อคืนนี้ ซึ่งช่วยให้นักลงทุนคลายความกังวลเกี่ยวกับการชะลอตัวของเศรษฐกิจโลก นอกจากนี้ ตลาดยังขานรับข่าวสหรัฐขยายเวลาในการอนุญาตให้บริษัทหัวเว่ย เทคโนโลยีของจีน สามารถซื้อสินค้าจากบริษัทสหรัฐได้อีก 90 วัน
ดัชนีเฉลี่ยอุตสาหกรรมดาวโจนส์ปิดที่ 26,135.79 จุด พุ่งขึ้น 249.78 จุด หรือ +0.96% ขณะที่ดัชนี S&amp;P500 ปิดที่ 2,923.65 จุด เพิ่มขึ้น 34.97 จุด หรือ +1.21% และดัชนี Nasdaq ปิดที่ 8,002.81 จุด เพิ่มขึ้น 106.82 จุด หรือ +1.35%
 
ตลาดหุ้นยุโรปปิดปรับตัวขึ้นเมื่อคืนนี้ (19 ส.ค.) โดยได้แรงหนุนจากการที่เยอรมนีจะดำเนินมาตรการเพื่อกระตุ้นเศรษฐกิจ ขณะที่อัตราผลตอบแทนพันธบัตรดีดตัวขึ้นหลังนักลงทุนคลายวิตกเกี่ยวกับภาวะเศรษฐกิจโลกถดถอย
ดัชนี Stoxx Europe 600 บวก 1.14% ปิดที่ 373.86 จุด
ดัชนี CAC-40 ตลาดหุ้นฝรั่งเศสปิดที่ 5,371.56 จุด เพิ่มขึ้น 70.78 จุด หรือ +1.34%, ดัชนี DAX ตลาดหุ้นเยอรมันปิดที่ 11,715.37 จุด เพิ่มขึ้น 152.63 จุด หรือ +1.32% และ ดัชนี FTSE 100 ตลาดหุ้นลอนดอนปิดที่ 7,189.65 จุด เพิ่มขึ้น 72.50 จุด หรือ +1.02%
 
ตลาดหุ้นลอนดอนปิดปรับตัวขึ้นเมื่อคืนนี้ (19 ส.ค.) โดยได้แรงหนุนจากการปรับตัวขึ้นของหุ้นกลุ่มน้ำมันและกลุ่มธนาคาร เนื่องจากนักลงทุนขานรับข่าวที่ว่า ธนาคารกลางจีนจะดำเนินการปฏิรูปอัตราดอกเบี้ยเพื่อลดต้นทุนการกู้ยืมของภาคธุรกิจ
ดัชนี FTSE 100 ตลาดหุ้นลอนดอนปิดที่ 7,189.65 จุด เพิ่มขึ้น 72.50 จุด หรือ +1.02%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นกว่า 2% เมื่อคืนนี้ (19 ส.ค.) หลังจากมีรายงานว่า กลุ่มกบฎฮูตีของเยเมนได้ใช้โดรนโจมตีบ่อน้ำมันทางตะวันออกของซาอุดีอาระเบีย โดยเหตุการณ์ดังกล่าวส่งผลให้เกิดความกังวลเกี่ยวกับภาวะอุปทานน้ำมันในตลาดโลก ขณะที่นักลงทุนจับตารายงานสต็อกน้ำมันดิบของสหรัฐซึ่งมีกำหนดเปิดเผยในวันพรุ่งนี้
สัญญาน้ำมันดิบ WTI ส่งมอบเดือนก.ย. พุ่งขึ้น 1.34 ดอลลาร์ หรือ 2.44% ปิดที่ 56.21 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 1.10 ดอลลาร์ หรือ 1.88% ปิดที่ 59.74 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (19 ส.ค.) เนื่องจากนักลงทุนลดการถือครองทองคำในฐานะที่ปลอดภัย หลังจากตลาดหุ้นทั่วโลกพุ่งขึ้นอย่างแข็งแกร่ง นอกจากนี้ การแข็งค่าของสกุลเงินดอลลาร์ยังสร้างแรงกดดันต่อตลาดทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 12 ดอลลาร์ หรือ 0.79% ปิดที่ 1,511.60 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 18.2 เซนต์ หรือ 1.06% ปิดที่ 16.94 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 5.3 ดอลลาร์ หรือ 0.62% ปิดที่ 856.80 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 33 ดอลลาร์ หรือ  2.2% ปิดที่ 1,474.30 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (19 ส.ค.) หลังจากอัตราผลตอบแทนพันธบัตรสหรัฐดีดตัวขึ้นเมื่อคืนนี้ ซึ่งช่วยให้นักลงทุนคลายความกังวลเกี่ยวกับภาวะเศรษฐกิจถดถอย ขณะเดียวกันนักลงทุนจับตาถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ในการประชุมเศรษฐกิจประจำปีของเฟดที่เมืองแจ็กสัน โฮล ในวันศุกร์นี้ เพื่อจับสัญญาณทิศทางอัตราดอกเบี้ยในปีนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 106.62 เยน จากระดับ 106.28 เยน และแข็งค่าเมื่อเทียบกับฟรังก์สวิส ที่ระดับ 0.9812 ฟรังก์ จากระดับ 0.9783 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3329 ดอลลาร์แคนาดา จากระดับ 1.3269 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1081 ดอลลาร์ จากระดับ 1.1095 ดอลลาร์ ขณะที่เงินปอนด์อ่อนค่าลงแตะที่ระดับ 1.2132 ดอลลาร์ จากระดับ 1.2151 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6765 ดอลลาร์สหรัฐ จากระดับ 0.6781 ดอลลาร์สหรัฐ